‘ซีไอเอ็มบี’โอดคอมม์ต่ำ0.2% ลูกค้าใหญ่เพิ่ม
บล.ซีไอเอ็มบีฯ เปิดธุรกิจแข่งเสรี ค่าคอมมิชชันลดเหลือไม่ถึง 0.2% ลูกค้ารายใหญ่เพิ่ม รวมซิกโก้เสร็จไตรมาส 4 ดันส่วนแบ่งตลาด 4%
3 เม.ย. 2555

บล.ซีไอเอ็มบีฯ เปิดธุรกิจแข่งเสรี ค่าคอมมิชชันลดเหลือไม่ถึง 0.2% ลูกค้ารายใหญ่เพิ่ม รวมซิกโก้เสร็จไตรมาส 4 ดันส่วนแบ่งตลาด 4%
นายสุชาย สุทัศน์ธรรมกุล ประธานเจ้าหน้าที่บริหาร บริษัทหลักทรัพย์ (บล.) ซีไอเอ็มบี (ประเทศไทย) เปิดเผยว่า ปัจจุบันอัตราค่านายหน้าซื้อขายหลักทรัพย์ (คอมมิชชัน) ของบริษัทอยู่ที่เฉลี่ย 0.170.18% ซึ่งถือว่าอยู่ในระดับอุตสาหกรรม แต่ลดลงจากค่าเฉลี่ยสิ้นปีก่อนที่ 0.2% 
สาเหตุที่ทำให้ค่าคอมมิชชันลดลง ส่วนหนึ่งเป็นเพราะบริษัทมีการขยายฐานลูกค้าบุคคลขนาดใหญ่ที่เพิ่มขึ้นจากปีก่อน จึงเป็นปกติที่ทำให้ค่าคอมมิชชันเฉลี่ยลดลงบ้าง โดยปัจจุบันลูกค้ารายใหญ่มีปริมาณการซื้อขายสัดส่วน 30% ของปริมาณการซื้อขายทั้งหมด
ขณะที่ปีก่อนบริษัทมีการขยายฐานลูกค้ามากขึ้นจนมีจำนวนลูกค้าที่เปิดบัญชีถึง 4,000-5,000 บัญชี ทำให้ปัจจุบันมีจำนวนบัญชีที่ซื้อขายทั้งหมด 2.5 หมื่นบัญชี และมีบัญชีที่ซื้อขายสม่ำเสมอ 30%
สำหรับแผนการดำเนินงานในปีนี้ บริษัทยังคงตั้งเป้าส่วนแบ่งการตลาด (มาร์เก็ตแชร์) อยู่ที่ 3% แต่หากมีการควบรวมกิจการกับ บล.ซิกโก้ ที่คาดว่าจะดำเนินการแล้วเสร็จภายในไตรมาส 4 คิดว่าส่วนแบ่งจะอยู่ที่ 4% ได้ เนื่องจาก บล.ซิกโก้ มีส่วนแบ่งอยู่ที่ 1.2-1.3% ซึ่งทำให้บริษัทมีเจ้าหน้าที่การตลาดเพิ่มขึ้นเป็น 260 คน โดยเป็นของบริษัทและ บล.ซิกโก้ อย่างละ 130 คน และจำนวนสาขาที่เพิ่มขึ้น 21 แห่ง 
นอกจากนั้น บริษัทพร้อมทยอยเปิดตัวผลิตภัณฑ์บริการลูกค้าเพิ่มหลายประเภท เช่น การยืมและให้ยืมหลักทรัพย์ (SBL) การพาลูกค้าไปซื้อหลักทรัพย์ในต่างประเทศตั้งแต่สิงคโปร์ อินโดนีเซีย มาเลเซีย และตลาดหุ้นในตลาดหลักทรัพย์ที่สหรัฐทั้ง 3 แห่ง และใบสำคัญแสดงสิทธิอนุพันธ์ (DW) ที่เบื้องต้นคาดว่าจะออกทั้งหมด 4 ตัว และกองทุนอีทีเอฟ